โบรกแนะนำ “เก็งกำไร” 8 หุ้นสุดฮอต!SET บ่ายลุ้นฟื้นตัว หากยุโรปเปิดบวก
SET เช้ารีบาวน์เล็กน้อยก่อนจะย่อตัวลงมา โดยตลาดยังรอผลประชุมเฟดสัปดาห์หน้า ส่วนปัจจัยในประเทศรอผลการตรวจสอบมาตรฐานการบินของไทยจาก EASA ที่จะออกมาในวันพรุ่งนี้ (10 ธ.ค.) ช่วงบ่ายรอดูตลาดยุโรปเปิด หากเกิดรีบาวน์จะหนุนตลาดหุ้นเอเชียรวมถึงตลาดหุ้นไทย โดยให้กรอบรีบาวน์ 1,310-320 จุด และกรอบแนวรับ 1,300 และ 1,290 จุด
9 ธ.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (9 ธ.ค.) รีบาวน์ขึ้นไปเล็กน้อยก่อนจะย่อตัวลงมา โดยตลาดยังจับตาผลประชุมเฟดสัปดาห์หน้า ส่วนปัจจัยในประเทศรอผลการตรวจสอบมาตรฐานการบินของไทยจากสำนักงานบริหารการบินแห่งชาติของสหภาพยุโรป (EASA) ที่จะออกมาในวันพรุ่งนี้ (10 ธ.ค.)
นักวิเคราะห์คาดช่วงบ่าย หากตลาดหุ้นยุโรปเปิดแล้วเกิดการรีบาวน์จะช่วยหนุนตลาดหุ้นเอเชียรวมถึงหุ้นไทยเช่นเดียวกัน โดยให้กรอบรีบาวน์ 1,310-320 จุด และกรอบแนวรับ 1,300 และ 1,290 จุด ขณะที่แนะเล่น “เก็งกำไร” AOT-TISCO-BLA–BEAUTY-MINT-BDMS-INTUCH และ ADVANC
 
นางสาวอาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึง ตลาดหุ้นไทยเช้านี้แกว่งแคบมีรีบาวน์ขึ้นแล้วค่อยย่อตัวลง ทั้งนี้ ตลาดรอดูผลประชุมธนาคารกลางสหรัฐ (FED) ในสัปดาห์หน้า ขณะที่ตลาดไม่มีปัจจัยใหม่เข้ามากระตุ้นในแง่ valuation สูง เพราะกำไรบริษัทจดทะเบียนไตรมาส 3/58 ไม่สดใส
ส่วนใหญ่ปัจจัยในประเทศยังต้องติดตามผลการประเมินมาตรฐานการบินของไทยจากสำนักงานบริหารการบินแห่งชาติของสหภาพยุโรป (EASA) ในวันพรุ่งนี้ (10 ธ.ค.)
สำหรับแนวโน้มการลงทุนบ่ายนี้ คาดตลาดหุ้นไทยยังมีลักษณะแกว่งตัว เสี่ยงที่จะอ่อนตัวลงได้อีก เพราะถ้าดูช่วงเช้าที่บวกขึ้นไปแต่เหมือนไม่มีแรงจึงต้องระวังการอ่อนตัวลงอีกรอบ อย่างไรก็ตาม ต้องรอดูตลาดยุโรปที่จะเปิดทำการในช่วงบ่าย ถ้าเปิดรีบาวน์จะหนุนตลาดในภูมิภาคเอเชียรวมทั้งตลาดหุ้นไทยด้วย
โดยให้กรอบการรีบาวน์ 1,310 จุด แต่ช่วงเช้ารีบาวน์ได้ 1,316 จุด แต่ถ้าอ่อนตัวลงมาต้องรอดูช่วงบ่ายว่าจะทะลุ 1,310 จุด ขึ้นไปได้อีกครั้งหรือไม่ ส่วนกรอบล่างอยู่ที่ 1,300 และ 1,290 จุด
 
บล.ธนชาต ระบุในบทวิเคราะห์ ( 9 ธ.ค.) SET ปรับลดลงมาที่แนวรับรูปแบบ Head &amp; Shoulder บริเวณ 1,305 จุด แล้วในช่วงเช้าที่ผ่านมา คาดว่าจะมี Technical Rebound ระยะสั้น ด้วยแนวต้าน 1,320-1,325 จุด ซึ่งเป็นโอกาสในการเล่น “เก็งกำไร” 1) กลุ่มหุ้นที่คาดว่าจะเป็นเป้าหมายในการซื้อของกองทุน LTF อย่าง AOT-TISCO และ BLA 2) กลุ่มหุ้นที่แข็งแกร่งกว่าตลาดโดยรวม อย่าง BEAUTY-MINT และ BDMS และ 3) กลุ่มหุ้นพื้นฐานดี ปันผลสูง ที่ปรับลดลงมาแรงก่อนหน้านี้อย่าง INTUCH-ADVANC
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
CPALL มูลค่าการซื้อขาย 1,236.19 ล้านบาท ปิดที่ 41.25 บาท เพิ่มขึ้น 0.25 บาท
KBANK มูลค่าการซื้อขาย 709.57 ล้านบาท ปิดที่ 160.50 บาท ไม่เปลี่ยนแปลง
PTT มูลค่าการซื้อขาย 570.52 ล้านบาท ปิดที่ 241.00 บาท ไม่เปลี่ยนแปลง
SCC มูลค่าการซื้อขาย 491.27 ล้านบาท ปิดที่ 432.00 บาท ลดลง 6.00 บาท
PTTEP มูลค่าการซื้อขาย 473.65 ล้านบาท ปิดที่ 55.75 บาท ลดลง 2.00 บาท
 
ที่มา: สำนักข่าวอินโฟเควสท์